கேள்வி: சிம்மக்கல், மதுரை - சிறீசெயவீர ஆஞ்சநேயர் கோயில் பற்றி விளக்கவும்.
பதில்: மீனாட்சி அம்மனின் ஒரு பக்த தம்பதிகள் தங்களுக்குப் பிறக்கும் தலைமகவை மீனாட்சியம்மன் சேவைக்கென விட்டு விடுவதாக சுமார் 159 ஆண்டுகளுக்கு முன் வேண்டிக் கொண்டனர். பிரார்த்தனையில் பிறந்த முதல் ஆண் குழந்தையை, நேர்ந்த கொண்டபடி, மீனாட்சி சந்நிதியில் விட்டுச் சென்றனர். அக்குழந்தை கோயிலில் வளர்ந்த நிலையில், உலகத்தைப் புரிந்து கொண்டு தன்னலம் இல்லாமல் அடுத்தவருக்காக செயலாற்றும் சுத்தயோகியாக வாழத் தொடங்கினான். மீனாட்சியின் பிள்ளையாக வளர்ந்த அவரை 'குழந்தை சுவாமி' என்று மக்கள் அழைக்கத் தொடங்கினர். கோயிலில் பணிகள் ஏதுமில்லாத போது கிருதமாலா நதிக்கரையில் மரத்தடியில் தங்கி வந்தார். பொதுமக்கள் அவரை குருவாக நினைத்து வழிபடத் தொடங்கினர். தினமும் நீராடல், தவம், மக்களுடன் கூட்டு வழிபாடு என இருப்பார். மக்கள் அவருக்கு உணவு கொண்டு வருவார்கள். வேண்டும் உணவை மட்டும் சிறிது உண்டு பசியாறுவார். சில நாட்களில் உபவாசத்துடன் தவத்திலேயே இருப்பார். பல பக்தர்களுக்கும், சீடர்களுக்கும் நல்ல ஆலோசகராக, வழிகாட்டியாக இருந்து வந்தார். ஊர்மக்கள் பலரின் கனவில் ஒருநாள் சிறீஆஞ்சநேயர் தோன்றினார். அவர் விக்கிரக வடிவில் கிருதுமால் நதியில் இருப்பதாகவும், தன்னை எடுத்து வழிபட்டு கலியுகத்தில் ஏற்படும் அல்லல்களைப் போக்கிக் கொள்ள வேண்டும் எனவும் கூறினார். அதே போன்ற கனவு, அதே நாளில் பல பேருக்கும் ஒரே மாதிரியான நிலையில் வந்ததால், பெரும்பாலோனோர் அதனைப் பற்றியே பேசினர். அனைவரும் சிலையைத் தேடி எடுக்க வழிகாட்டும் படி 'குழந்தை சுவாமி'யிடம் கேட்டனர். தவத்திலிருந்த குழந்தை சுவாமி கண்விழித்து, மக்கள் கூட்டத்துடன் நதிக்கரைக்குச் சென்றார். ஓரிடத்தில் இறங்கி தேடச் சொன்னார். நீண்ட நேரத் தேடலுக்குப் பின் முதலில் சிறீநரசிம்மர் விக்கிரகமும், பிறகு ஆஞ்சநேயர் விக்கிரகமும் கிடைத்தன. மக்கள் ஆனந்தக் கூத்தாடினர். மேலும் அதே இடத்திலிருந்து மகாலட்சுமி, கருடாழ்வார் விக்கிரகங்களும், இரண்டு விநாயகர் விக்கிரகங்களும் கிடைத்தன. கிருதமாலா நதியில் கிடைத்த சிறீஆஞ்சநேயரை இலுப்பை மரத்தின் கீழ் தன் கையாலேயே நிறுவினார் குழந்தை சுவாமி. அருகிலேயே மற்ற விக்கிரகங்களையும் பிரதிஷ்டை செய்தார். பட்டுப் போய் வெறும் கிளைகளாய் நின்ற இலுப்பை மரம் புதியதாகத் துளிர் விட்டு தழைத்தது. வெளிறிக் கிடந்த அந்தப் பகுதி முழுவதும் பசுமை செழிக்கத் தொடங்கியது. குழந்தை சுவாமி காலை, மாலை இருவேளையும் அனைத்து விக்கிரகங்களுக்கும் பூசை செய்யத் தொடங்கினார். மக்கள் குழந்தை சுவாமிக்கு கொண்டு வந்த உணவுகளை தெய்வங்களுக்குப் படைத்து, மக்களுக்குக் கொடுத்துத் தானும் உண்டார். மக்களுக்கும் ஆஞ்சநேயரிடம் வேண்டியதெல்லாம் நடந்தது. வேண்டுதல்கள் அனைத்தும் வெற்றியில் முடிந்ததால் 'செயம் தரும் வீரஆஞ்சநேயர்' என வழங்கப்பட்டார். மக்களும், குழந்தை சுவாமியும் அங்கு ஓர் ஆலயம் அமைத்து வழிபாட்டைத் தொடர்ந்தனர். குழந்தை சுவாமி ஓர் அர்ச்சகரை நியமனம் செய்து, தான் இல்லாத போதிலும் பூசைகள் நடைபெற ஏற்பாடுகளைச் செய்தார். மதுரை மாட்டுத் தாவணி பேருந்து நிலையத்திலிருந்து, பெரியார் பேருந்து நிலையம் செல்லும் வழியில் வைகை பாலத்தை அடுத்துள்ள சிம்மக்கல் பகுதியில் சிறீசெயவீர ஆஞ்சநேயர் கோயில் அமைந்துள்ளது.